[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 14.7.2006

KOM(2006) 387 endelig

MEDDELELSE FRA KOMMISSIONEN TIL RÅDET OG EUROPA-PARLAMENTET

Rapporter fra medlemsstaterne om adfærd, der var en alvorlig overtrædelse af reglerne for den fælles fiskeripolitik i 2004

MEDDELELSE FRA KOMMISSIONEN TIL RÅDET OG EUROPA-PARLAMENTET

Rapporter fra medlemsstaterne om adfærd, der var en alvorlig overtrædelse af reglerne for den fælles fiskeripolitik i 2004

1. INDLEDNING

For at få et bedre overblik over, hvordan medlemsstaterne opfylder deres pligt til at håndhæve EU-reglerne, blev det bestemt ved Rådets forordning (EF) nr. 1447/1999[1], at de hvert år skal aflægge rapport til Kommissionen om, hvor mange tilfælde af "alvorlig" overtrædelse de har påvist, og hvilke sanktioner de har iværksat. Til dette formål blev der i nævnte forordning opstillet en liste over 19 former for overtrædelse af EU-reglerne, der anses for særlig alvorlig. Medlemsstaterne skal sørge for, at der træffes passende foranstaltninger over for de fysiske eller juridiske personer, der overtræder reglerne for den fælles fiskeripolitik[2].De former for adfærd, der er opført på listen, har at gøre med de vigtigste krav i EU-reglerne om bevarelse af fiskeressourcerne, fiskeriovervågning og afsætning af fiskevarer.

Proceduren for indberetning af de pågældende data til Kommissionen er fastsat i Kommissionens forordning (EF) nr. 2740/1999[3]. Dataene, der fremsendes elektronisk, vil gøre det muligt at foretage en sammenligning medlemsstaterne imellem for at fastslå, hvor effektive deres respektive håndhævelsesordninger er. Lovgivers endelige mål er gradvist at skabe lige vilkår for fiskerne, så de får større tillid til kontrolmyndighederne i hele EU og dermed tilskyndes til at overholde EU-reglerne om bevarelse af fiskeressourcerne.

Meddelelsen indeholder oplysninger om de tilfælde af adfærd, der var en alvorlig overtrædelse af reglerne for den fælles fiskeripolitik, og som førte til en sag i 2004. Det er den femte meddelelse af sin art. Kommissionen forelagde de mest relevante data for 2000 i sin meddelelse af 12. november 2001[4], for 2001 i sin meddelelse af 5. december 2002[5], for 2002 i sin meddelelse af 15. december 2003[6] og for 2003 i sin meddelelse af 20. maj 2005[7].

2. MEDLEMSSTATERNES RAPPORTER FOR 2004

Rådets forordning (EF) nr. 2740/1999 fastlægger de nærmere regler for fremsendelse af data vedrørende de former for adfærd, der er en alvorlig overtrædelse af reglerne for den fælles fiskeripolitik. Dataene skal fremsendes elektronisk, så Kommissionens tjenestegrene kan opstille tabeller, der knyttes som bilag til meddelelsen. Tabellerne udformes, så de viser de mest interessante oplysninger i medlemsstaternes rapporter.

De angivne data stammer fra medlemsstaterne, som har haft mulighed for at kontrollere tallene, inden Kommissionen har færdigbehandlet meddelelsen.

Oplysningerne er ikke lette at fortolke, for der er udelukkende tale om tal, og nogle af dataene kan til en vis grad være vildledende. Kommissionen har derfor opfordret medlemsstaterne til at fremsende supplerende oplysninger, som de mener kan være nyttige ved analysen af tallene.Der er taget hensyn til de bemærkninger, der er modtaget fra medlemsstaterne, og der er anført en udtrykkelig henvisning, hvor det synes hensigtsmæssigt.

3. ANTALLET AF ALVORLIGE OVERTRÆDELSER I FORHOLD TIL ANTALLET AF FISKERFARTØJER FOR HVER MEDLEMSSTAT

Med det formål at opstille et antal kvantitative parametre viser tabellen nedenfor, hvor mange fartøjer der var registreret i fartøjsfortegnelsen for de enkelte medlemsstater pr. 1. januar 2005, og hvor mange alvorlige overtrædelser de enkelte medlemsstater har påvist og indberettet (udelukkende) med hensyn til de fartøjer, der sejler under deres flag. Det er ud fra de modtagne data ikke muligt at sondre mellem overtrædelser, der er begået af hhv. fiskere og andre erhvervsdrivende i fiskeriet. Det angivne antal alvorlige overtrædelser omfatter derfor ikke kun fiskere.

Medlemsstat | Antal fartøjer | Antal alvorlige overtrædelser |

Belgien | 123 | 32 |

Danmark | 3 416 | 258 |

Tyskland | 2 163 | 87 |

Grækenland | 18 723 | 1 487 |

Estland | 1 050 | Ikke oplyst |

Spanien | 14 053 | 3 813 |

Frankrig | 7 884 | 492 |

Irland | 1 431 | 50 |

Italien | 14 923 | 3 398 |

Cypern | 897 | 5 |

Letland | 942 | 175 |

Litauen | 303 | Ikke oplyst |

Malta | 2 133 | Ikke oplyst |

Nederlandene | 862 | 141 |

Polen | 1 248 | 73 |

Portugal | 10 082 | 1 729 |

Slovenien | 148 | Ikke oplyst |

Finland | 3 394 | 5 |

Sverige | 1 598 | 94 |

Det Forenede Kongerige | 7 034 | 76 |

4. ANTALLET AF PÅVISTE OVERTRÆDELSER I FORHOLD TIL ANTALLET AF INSPEKTIONER GENNEMFØRT AF MEDLEMSSTATERNE

Ved sammenligningen af dataene fra de enkelte medlemsstater bør antallet af påviste overtrædelser over en vis tid sammenholdes med antallet af inspektioner, der er gennemført af kontrolmyndighederne i samme tidsrum. Medlemsstaterne har desværre ikke fremsendt nok data til, at Kommissionens tjenestegrene kan udarbejde en særlig tabel. Desuden kan definitionen af "inspektion" variere fra land til land, så det ikke kan garanteres, at der er tale om ensartede data.

Nogle medlemsstater har indberettet, hvor mange inspektioner der blev gennemført i 2004. Der er store forskelle mellem dataene fra de enkelte medlemsstater, og det skaber tvivl om rigtigheden af visse tal. Som eksempel kan nævnes, at forholdet mellem antallet af påviste overtrædelser og antallet af registrerede inspektioner er 2 % for Polen, mens det er 6 % for Spanien, 12 % for Cypern og 65 % for Grækenland.

5. OVERTRÆDELSER PÅVIST INDEN FOR RAMMERNE AF DE REGIONALE FISKERIORGANISATIONER

Flere regionale fiskeriorganisationer har indført kontrolordninger til registrering af overtrædelser eller arbejder på det. Der er allerede indført sådanne ordninger inden for Organisationen for Fiskeriet i det Nordvestlige Atlanterhav (NAFO), Kommissionen for Fiskeriet i det Nordøstlige Atlanterhav (NEAFC) og Den Internationale Kommission for Bevarelse af Tunfiskebestanden i Atlanterhavet (ICCAT).

Eventuelle "alvorlige" overtrædelser af reglerne for den fælles fiskeripolitik begået af fartøjer, som fisker inden for rammerne af de nævnte regionale fiskeriorganisationer, bliver formentlig registreret sammen med de tilfælde, der er indberettet til Kommissionen i forbindelse med denne meddelelse.

Det bør i den forbindelse bemærkes, at Det Europæiske Fællesskab hvert år aflægger rapport til de nævnte organisationer om de overtrædelser, der er blevet påvist og indberettet til Kommissionens tjenestegrene af de nationale kontrolmyndigheder. De data, der sendes til de regionale fiskeriorganisationer, og de data, der er anført i bilag til denne meddelelse, kan dog ikke sammenlignes, da der er tale om forskellige former for overtrædelser.

Ifølge de regionale fiskeriorganisationer blev der i 2004 ikke konstateret nogen åbenbare (dvs. påståede) overtrædelser fra EU-fartøjers side i NEAFC-området. For så vidt angår NAFO, blev der indberettet 18 åbenbare overtrædelser fra EU-fartøjers side af andre aftaleparter, men tallet er endnu ikke blevet valideret af NAFO.

6. BEMÆRKNINGER TIL MEDLEMSSTATERNES RAPPORTER

Medlemsstaterne indberettede i alt 9 660 tilfælde . Der blev konstateret overtrædelser med hensyn til alle de former for adfærd, der er opført på listen i Rådets forordning (EF) nr. 1447/1999. Tallet er lidt højere end i 2003 (antallet af påviste alvorlige overtrædelser var 7 298 i 2000, 8 139 i 2001, 6 756 i 2002 og 9 502 i 2003), men i mellemtiden er der syv flere medlemsstater med interesser inden for havfiskeriet. De medlemsstater, der tiltrådte EU i 2004, tegner sig for kun 2,7 % af det samlede antal alvorlige overtrædelser (der blev indberettet 258 sager af Cypern, Estland, Letland og Polen).

Som nævnt i de tidligere meddelelser kan antallet af påviste overtrædelser også omfatte overtrædelser med hensyn til aktiviteter i indre farvande eller lystfiskeri. Det er tilfældet med tallene fra Spanien.

79,6 % af overtrædelserne blev påvist af Italien, Portugal og Spanien. Disse tre lande har også en meget stor fiskerflåde. I 22 % af tilfældene var der tale om ikke-tilladt fiskeri, mens opbevaring, forarbejdning, udbud og transport af fiskevarer, der ikke opfylder handelsnormerne, var den næsthyppigste overtrædelse (19 %). Fiskeri uden licens er nu den tredjehyppigste overtrædelse (14 %). Den procentuelle fordeling svarer til fordelingen i 2003, og de fleste overtrædelser, der er blevet påvist siden 2000, vedrører faktisk de nævnte tre former for adfærd. Det er meget få tilfælde (under 10 %), der har at gøre med andre former for alvorlige overtrædelser af reglerne for den fælles fiskeripolitik. Overraskende nok var der i 2004 f.eks. kun 60 tilfælde af manipulation med fartøjsovervågningssystemet i hele EU.

82 % af alle overtrædelsessager resulterede i sanktioner. I Cypern, Det Forenede Kongerige, Estland, Letland, Polen, Spanien og Tyskland resulterede 100 % af overtrædelserne i sanktioner. I Italien var det også over 90 %, der resulterede i sanktioner. I Sverige var det derimod kun 17 %. Finland har ikke fremsendt nogen oplysninger om sanktioner. Dataene skal i øvrigt tages med et vist forbehold, da det ikke kan udelukkes, at der er medlemsstater, der har medregnet sager, der blev indledt i løbet af de foregående år, men som først blev afsluttet i 2004. Det kan også være, at de kun har registreret de sager, der blev indledt og afsluttet i 2004.

Når man sammenligner de pålagte bøder , er der medlemsstaterne imellem store forskelle for en og samme form for overtrædelse. Som eksempel kan nævnes:

- For anvendelse eller opbevaring om bord af forbudte fiskeredskaber var den gennemsnitlige bøde 108 EUR i én medlemsstat og 15 000 EUR i en anden, selv om der kun blev indberettet et enkelt tilfælde.

- For ikke-tilladt fiskeri var den gennemsnitlige bøde 58 EUR i én medlemsstat, men hele 13 788 EUR i en anden.

- For direkte fiskeri efter arter, der er omfattet af fiskeriforbud, var den gennemsnitlige bøde kun 10 EUR i én medlemsstat og 3 334 EUR i en anden.

- For forfalskning af dataene i kontroldokumenterne var den gennemsnitlige bøde 48 EUR i én medlemsstat og 18 900 EUR i en anden.

Gennemsnittet bør også sammenholdes med forekomsten af bestemte former for overtrædelser og med overtrædelsernes grovhed. Desuden kan værdien af de konfiskerede varer være medregnet i nogle af de bøder, der er indberettet, men ikke i andre, så det kan være svært at sammenligne bøderne i de enkelte medlemsstater. De 19 former for overtrædelser i forordning (EF) nr. 1447/1999 er ikke differentieret efter overtrædelsens grovhed.

Den gennemsnitlige bøde i medlemsstaterne spænder fra 48 EUR til 13 099 EUR, og i de sager, der resulterede i sanktioner i 2004, var den gennemsnitlige bøde i EU på 2 272 EUR. Det er under det halve af, hvad den gennemsnitlige bøde var i 2003 (4 664 EUR). En sådan faldende tendens er ikke noget positivt signal at sende. En sammenligning af de bøder, der blev pålagt EU's fiskerierhverv, og værdien af de landede fiskevarer (se bilag VIII), bekræfter, at de bøder, der pålægges, er blevet mindre siden 2003. De store bøder, der er blevet pålagt i få tilfælde (op til 120 000 EUR ), viser kun, at medlemsstaterne som oftest er for eftergivende.

Når man skal vurdere sanktionernes størrelse, er der især to forhold, der skal tages i betragtning. For det første kan værdien af de fangster og/eller redskaber, der er blevet konfiskeret som en ekstra sanktion, være medregnet i det angivne beløb. Da fangsternes værdi let kan overstige bødens størrelse, kan det have stor betydning for gennemsnittet. Kommissionens tjenestegrene kan ikke fastslå, om der er taget hensyn til fangsternes og redskabernes værdi, medmindre medlemsstaterne angiver det.

I de tilfælde, hvor en overtrædelse er straffet med suspension af retten til at fiske eller udøve et erhverv, er der desuden ingen mulighed for at vurdere og dermed angive, hvor meget den erhvervsdrivende, der måtte indstille sin erhvervsvirksomhed, er gået glip af i tabte indtægter. Der kan være tale om store tab, men de kan ikke tages i betragtning.

Tabellerne viser også, at der blev konfiskeret fangster eller redskaber i 3 203 tilfælde. Der er en markant stigning i antallet af indberettede konfiskationer – fra 444 i 2000 til 4 720 i 2003. I 2004 var der en nedgang i antallet af konfiskationer. Denne type sanktion blev iværksat særlig hyppigt i Det Forenede Kongerige, Grækenland, Italien og Portugal. Cypern, Estland, Finland, Letland, Polen, Spanien og Tyskland har derimod ikke indberettet nogen konfiskationer af fangster og redskaber.

Endelig giver de supplerende oplysninger fra visse medlemsstater anledning til følgende bemærkninger: Sager (både forvaltningssager og straffesager), hvor der iværksættes sanktioner for overtrædelse af reglerne for den fælles fiskeripolitik, tager generelt lang tid. Det tager således i gennemsnit 8-12 måneder, før en sag er helt afsluttet. Straffesager tager generelt længst tid (i Belgien, Det Forenede Kongerige, Finland, Irland, Nederlandene og Sverige indledes der altid straffesager).

Selv om Kommissionens tjenestegrene flere gange har bedt om nærmere oplysninger, foreligger der kun få oplysninger om, hvilke arter der er mest berørt af alvorlige overtrædelser (generelt de arter, der er omfattet af genopretningsplaner eller nationale fangstbegrænsninger, og arter med høj handelsværdi), og i hvilke områder der begås flest alvorlige overtrædelser. Selv om de fleste overtrædelser påvises af medlemsstaterne inden for deres eksklusive økonomiske zone, er det i øjeblikket ikke muligt at fastslå de nøjagtige ICES-områder.

7. UDVIKLINGEN FREMOVER OG AFSLUTTENDE BEMÆRKNINGER

Som bebudet i den seneste meddelelse har Kommissionen foretaget en række høringer af medlemsstaterne for at fastslå, hvordan de mener indholdet i meddelelsen kan forbedres. Kommissionen holdt allerførst et møde for generaldirektørerne for fiskeri den 30. september 2005. På dette møde havde deltagerne mulighed for åbent at drøfte målsætningerne for meddelelsen om alvorlige overtrædelser og de hidtidige resultater. Der var en generel opfattelse af, at meddelelsen er et nyttigt redskab til at vurdere håndhævelsen af EU-reglerne. Det blev dog fundet nødvendigt at forbedre indholdet for at sikre, at tallene i tabellerne ikke fortolkes forkert. Det blev især påpeget, at det er vigtigt at angive konteksten i forbindelse med overtrædelsen, f.eks. fartøjets størrelse, den anvendte form for fiskeri og de økonomiske aspekter i almindelighed.

Der var dog enighed om, at det format, der blev brugt til meddelelsen i 2004, ikke skal ændres.

Andre principielle bemærkninger vedrørte listen over de enkelte former for adfærd: Der var en generel opfattelse af, at de forskellige former ikke er specificeret nok, hvilket fører til forskelle i fortolkningerne medlemsstaterne imellem.

Der blev også set på muligheden for at forenkle indberetningskravene.

De spørgsmål, der blev drøftet med generaldirektørerne, blev efterfølgende behandlet i en gruppe af kontroleksperter, som blev indkaldt af Kommissionen den 8. november 2005. Det gav medlemsstaterne mulighed for at kommentere de tabeller, som Kommissionens tjenestegrene havde udarbejdet.

Kommissionen vil tage behørigt hensyn til medlemsstaternes bemærkninger og forbedre ordlyden af meddelelsen, som efter dens opfattelse er et nyttigt redskab til at sikre større åbenhed og en mere effektiv håndhævelse. Den er enig med medlemsstaterne i, at listen over "alvorlige overtrædelser" skal tages op til fornyet overvejelse, særlig for så vidt angår udarbejdelsen af det "katalog af sanktioner", der er omhandlet i artikel 25, stk. 4, i Rådets forordning (EF) nr. 2371/2002. Kommissionen vil også forsøge at begrænse medlemsstaternes indberetningspligt mest muligt.

For at forbedre indholdet i de fremtidige meddelelser om alvorlige overtrædelser bedes medlemsstaterne dog give Kommissionen en række oplysninger, for så vidt angår de økonomiske konsekvenser af sanktionerne for hver enkelt overtræder, herunder også i tilfælde af suspension af retten til at udøve et erhverv, i forhold til vedkommendes omsætning. En sanktions afskrækkende virkning kan nemlig ikke vurderes uden at undersøge disse forhold.

Medlemsstaterne vil også blive bedt om at specificere, hvilke sager der vedrører overtrædelser af hhv. reglerne for den fælles fiskeripolitik og af nationale regler, og hvilke sager der er begået af erhvervsfiskere eller lystfiskere.

For så vidt angår denne meddelelse, minder Kommissionen på ny om, at det ikke er ligetil at fortolke tallene i tabellerne uden en nærmere forklaring fra medlemsstaterne, og den påpeger, at der reelt ikke er sket nogen forbedring af situationen i forhold til sidste år.Selv om de statistiske oplysninger viser, at der blev iværksat sanktioner over for mere end 10 % af fartøjerne, svarer det beløb, som fiskerierhvervet betalte som følge af sanktionerne i 2004 (13,8 mio. EUR[8]), til ca. to tusindedele af værdien af landingerne i 2003[9]. Beløbet er af en størrelsesorden, der gør, at der er fare for, at fiskerierhvervet betragter sanktioner for overtrædelser af reglerne for den fælles fiskeripolitik som almindelige driftsudgifter, og at der ikke er noget virkeligt incitament til at overholde reglerne.En analyse af tallene i bilag IV viser da også, at de fleste sanktioner, der iværksættes, tydeligvis ikke har nogen reel afskrækkende virkning.

Kommissionen opfordrer derfor medlemsstaterne til at ændre deres lovgivning i overensstemmelse hermed. Den foreslår i den forbindelse, at den myndighed, der iværksætter sanktionen, som hovedregel bør tage værdien af den ombordværende fangst i betragtning.Selv om det står medlemsstaterne frit for at indføre de procedurer, de anser for mest hensigtsmæssige, minder Kommissionen om, at en administrativ sanktion som f.eks. suspension af retten til at fiske eller udøve et erhverv efter dens opfattelse er et meget effektivt redskab til at sikre øget overholdelse af reglerne for den fælles fiskeripolitik, da det er hurtigt at iværksætte en sådan sanktion. Nogle medlemsstater benytter sig nu af dette redskab, som ikke tidligere fandtes i deres nationale retsorden, men de fleste medlemsstater gør desværre stadig ikke brug af redskabet, i hvert fald ikke, hvis overtrædelsen ikke er så alvorlig, at den begrunder en strafferetlig sanktion.

Liste over tabeller i bilag

I. Antal konstaterede tilfælde, efter adfærdstype og medlemsstat

II. Antal konstaterede tilfælde, efter nationaliteten af den part, der har begået overtrædelsen, og medlemsstat

III. Antal tilfælde, hvor der er pålagt sanktioner, efter adfærdstype og medlemsstat

IV. Gennemsnitlig bøde, efter adfærdstype og medlemsstat

V. Antal konfiskationer, efter adfærdstype og medlemsstat

VI. Antal suspensioner, efter adfærdstype og medlemsstat

VII. Beløb betalt af fiskerierhvervet i hver enkelt medlemsstat som følge af alvorlige overtrædelser

VIII. Beløb betalt af fiskerierhvervet i hver enkelt medlemsstat som følge af alvorlige overtrædelser og værdien af landingerne i 2003 i hver enkelt medlemsstat

[pic]

[pic]

[pic]

[pic]

[pic]

[pic]

[pic]

VIII. BELØB BETALT AF FISKERIERHVERVET I 2004 I HVER ENKELT MEDLEMSSTAT SOM FØLGE AF ALVORLIGE OVERTRÆDELSER OG VÆRDIEN AF LANDINGERNE I 2003 I HVER ENKELT MEDLEMSSTAT

MEDLEMSSTAT | BELØB BETALT AF FISKERIERHVERVET I 2004 | VÆRDI AF LANDINGERNE I 2003[10] | % |

BEL | 2 050 | 78 000 000 | 0,0026 |

CZE | Ikke oplyst | Ikke oplyst | Ikke oplyst |

DNK | 42 910 | 390 000 000 | 0,011 |

DEU | 29 603 | 81 000 000 | 0,036 |

EST | 238 | Ikke oplyst | Ikke oplyst |

GRC | 284 850 | 267 000 000 | 0,10 |

ESP | 5 084 061 | 1 873 000 000 | 0,27 |

FRA | 116 825 | 823 000 000 | 0,014 |

IRL | 44 451 | 253 000 000 | 0,017 |

ITA | 6 456 507 | 1 012 000 000 | 0,64 |

CYP | 5 820 | Ikke oplyst | Ikke oplyst |

LTU | Ikke oplyst | Ikke oplyst | Ikke oplyst |

LVA | 28 118 | Ikke oplyst | Ikke oplyst |

LUX | Ikke oplyst | Ikke oplyst | Ikke oplyst |

HUN | Ikke oplyst | Ikke oplyst | Ikke oplyst |

MLT | Ikke oplyst | Ikke oplyst | Ikke oplyst |

NLD | 16 410 | 313 000 000 | 0,005 |

AUT | Ikke oplyst | Ikke oplyst | Ikke oplyst |

POL | 39 269 | Ikke oplyst | Ikke oplyst |

PRT | 269 176 | 205 000 000 | 0,13 |

SVN | Ikke oplyst | Ikke oplyst | Ikke oplyst |

SVK | Ikke oplyst | Ikke oplyst | Ikke oplyst |

FIN | Ikke oplyst | 19 000 000 | Ikke oplyst |

SWE | 9 652 | 95 000 000 | 0,01 |

GBR | 1 349 236 | 666 000 000 | 0,20 |

EU i alt | 13 779 175 | 6 075 000 000 | 0,22 |

[1] EFT L 167 af 2.7.1999, s. 5.

[2] Artikel 25 i forordning (EF) nr. 2371/2002.

[3] EFT L 328 af 22.12.1999, s. 62.

[4] KOM(2001) 650 af 12. november 2001.

[5] KOM(2002) 687 af 5. december 2002.

[6] KOM(2003) 782 af 15. december 2003.

[7] KOM(2005) 207 af 30. maj 2005.

[8] Nærmere oplysninger findes i bilag VII.

[9] I 2003 havde landingerne i EU en værdi af i alt 6 075 mio. EUR (Eurostat, Fishery Statistics Data 1990-2004, 2005-udgaven).

[10] Eurostat, Fishery Statistics Data 1990-2004, 2005-udgaven.